Tweede verdagte vas vir byna R2 miljoen kontant by grensposNicolas Fouche (Foto: Verskaf) ŉ Man verskyn vandag in die Lephalale-landdroshof in Limpopo nadat hy en Nicolas Fouche (24) glo saamgesweer het om meer as R1,7 miljoen kontant oor ŉ grenspos na Botswana te smokkel. Kapt. Matimba Maluleke, woordvoerder van die Valke, het gesê die polisie het die man (52) met Fouche en die beweerde misdaad verbind nadat hy Fouche in aanhouding besoek het. Maroela Media het vroeër berig Fouche is Woensdag by die Stockpoort-grenspos in hegtenis geneem nadat hy met dié reusebedrag geld die grens na Botswana wou oorsteek. Die geld was nie verklaar nie. Owerhede by die grenspos het Fouche se huurmotor deursoek en toe op die sak vol banknote in die kattebak afgekom. Fouche sal na verwagting op 15 Augustus sy tweede hofverskyning maak om formeel aansoek om borgtog te doen. Hy bly in aanhouding tot dan.